Vavi waarsku nóg ŉ staking aan die komOptoggangers wat deelgeneem het aan die landswye Saftu-staking en optogte in verskeie stede op 25 April 2018. Foto: Twitter via @SAFTU_media Zwelinzima Vavi, die sekretaris-generaal van die SA Federation of Trade Unions (Saftu), het Woensdag die Suid-Afrikaanse regering gewaarsku om gereed te maak vir ŉ twee dag lange landwye algemene staking indien daar nie gehoor gegee word aan werkers se eis dat die voorgestelde minimumloon van R20 per uur geskrap moet word nie. “Ons sal nie toelaat dat iemand inbraak maak op ons reg om te staak nie. As hulle nie vandag na ons luister nie, gaan ons terugkom vir nog twee dae. Ons gaan busse, taxi’s en treine vat en hierheen kom. Ons sal nie terugval alvorens ons regte gewaarborg is nie, comrades. Ons kort ŉ praktiese oplossing, want hulle neem op praktiese wyse ons regte van ons af weg,” het Vavi aan werkers gesê. Optoggangers wat deelgeneem het aan die landswye Saftu-staking en optogte in verskeie stede op 25 April 2018. Foto: Twitter via @SAFTU_media ŉ Rooi golf het as’t ware Woensdag deur die Johannesburgse sakesentrum beweeg soos optoggangers na regeringskantore gestap het om memorandums van hul eise te oorhandig. Boaan dié eiselys was ŉ hoër minimumloon. Saftu-filiale het die regering se voorstel vir ŉ minimumloon van R20 per uur as ŉ belediging bestempel en eis as minimum ŉ salaris van R12 500 vir alle werkers in die land. Optoggangers, wat ondersteuners van die EFF ingesluit het, het deur al die groot stede van die land optogte gehou om memorandums aan verskeie regeringsdepartemente en provinsiale premierskantore te oorhandig. Optoggangers wat deelgeneem het aan die landswye Saftu-staking en optogte in verskeie stede op 25 April 2018. Foto: Twitter via @SAFTU_media Stakers het onder meer in busse en taxi’s in Newtown in Johannesburg aangekom en rewolusieliedere gesing terwyl hulle vir hul leiers gewag het. Pres. Cyril Ramaphosa het ook deurgeloop onder kritiek met betogers wat hom daarvan beskuldig het dat hy sy rug op die werkers van Suid-Afrika draai. Sommige betogers het nagemaakte buffels omhoog gehou in ŉ kwalik verskuilde aanval op Ramaphosa en ŉ stekie na die miljoene rande wat hy al in die verlede vir buffels en ander spogwild betaal het. Maroela Media het vroeër berig die vakbondfederasie Cosatu het hom van die staking gedistansieer en gesê hy ondersteun die voorgestelde minimumloon. Intussen het Fedusa vir Saftu daarvan beskuldig dat Saftu bloot aandag soek deur die staking.